રાજકારણમાં લાગતાવળગતાઓને ઠેકાણે પાડવાના ખેલ થતા હોય છે, જેમાં જે તે ગોડફાધર પોતાના આશ્રિતને ગમે તેમ કરીને ગાડી-ઓફિસ મળે તેવી રમત રમી જાય છે. હવે કોર્પોરેશનમાં નવા જ ઊભા કરાયેલા શાસક પક્ષના દંડકનું જ ઉદાહરણ લો. એક મોટા માથાના ઇશારે થલતેજના કોર્પોરેટર (બીજી ટર્મના) લાલાભાઇ ઠાકોર ‘દંડક’ તો બની ગયા, કોર્પોરેશનમાં ત્રીજા માળે આલિશાન ઓફિસમાં બેસતા પણ થઇ ગયા, પરંતુ તેમનો કોઇ જાદુ જ સ્વપક્ષના કોર્પોરેટરો પર ચાલતો નથી. લાલ જાદુ-કાળો જાદુ એમ બધા પ્રકારના જાદુના મંત્ર-તંત્ર પક્ષના હિંદીભાષી નેતા બિ‌પિન સિક્કા પાસે છે તેવું ખુદ ભાજપ કાર્યાલયમાં રમૂજભેર કોર્પોરેટરોમાં ચર્ચાઇ રહ્યું છે. બિ‌પિન સિક્કાનો ‘સિક્કો’ પણ પક્ષમાં ચાલતો નથી, કેમ કે પક્ષના ખરા સર્વેસર્વા તો ખાનપુર-ગાંધીનગરમાં બેઠા છે એટલે લાલાભાઇ તો દંડા વગરના જ દંડક છે તેવું જ ભાજપના જ કેટલાક કોર્પોરેટરો કહે તો તેમાં નવાઇ પામવા જેવું કશું નથી. બસ, પ્રજાના માથે એક વધારાનો હોદ્દો-વધારાના પદાધિકારી, વધારાની ગાડી, વધારાનો સ્ટાફ, વધારાનો ચા-પાણી-નાસ્તા માટેનો ભાર ઝીંકાયો છે. આમાં તો ‘ખાયા ‌પીયા કુછ નહીં, ગ્લાસ તોડા બાર આના’ જેવું પણ અમદાવાદીઓ કહી શકે તેમ નથી!